CELEX: C2007/020/13
Language: da
Date: 2007-01-27 00:00:00
Title: Sag C-480/06: Sag anlagt den 24. november 2006 — Kommissionen for De Europæiske Fællesskaber mod Forbundsrepublikken Tyskland

27.1.2007   
            
            
               DA
            
            
               Den Europæiske Unions Tidende
            
            
               C 20/10
            
         Sag anlagt den 24. november 2006 — Kommissionen for De Europæiske Fællesskaber mod Forbundsrepublikken Tyskland
   (Sag C-480/06)
   (2007/C 20/14)
   Processprog: tysk
   Parter
   
      Sagsøger: Kommissionen for De Europæiske Fællesskaber (ved X. Lewis og B. Schima, som befuldmægtigede)
   
      Sagsøgt: Forbundsrepublikken Tyskland
   Sagsøgerens påstande
   
               —
            
            
               Det fastslås, at Forbundsrepublikken Tyskland har tilsidesat sine forpligtelser i henhold til artikel 8, jf. afsnit III-VI, i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler (1), idet Landkreis Rotenburg (Wümme), Harburg, Soltau-Fallingbostel og Stade har indgået en kontrakt direkte med Stadtreinigung Hamburg om bortskaffelse af affald og ikke har iværksat en procedure for offentligt eller begrænset udbud inden for hele Fællesskabet inden indgåelsen af denne tjenesteydelsesaftale.
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         Søgsmålsgrunde og væsentligste argumenter
   Fire Landkreise i Niedersachsen indgik den 18. december 1995 en kontrakt med Stadtreinigung Hamburg, som er en offentligretlig institution, om bortskaffelse af affald. Kontrakten blev indgået, uden at der blev afholdt en udbudsprocedure inden for hele Fællesskabet.
   Landkreise i Tyskland er ordregivende myndigheder i direktiv 92/50/EØF's forstand og den foreliggende kontrakt er en skriftlig tjenesteydelsesaftale mod vederlag, hvis værdi overskrider tærsklen for direktivets anvendelse og dermed er omfattet heraf.
   Den omstændighed, at Stadtreinigung Hamburg i sin egenskab af offentligretlig institution selv er ordregivende myndighed i direktivets forstand, ændrer intet ved, at den foreliggende kontrakt er omfattet af direktivets anvendelsesområde. Som Domstolen udtrykkeligt har fastslået, finder direktiverne om offentlige aftaler også anvendelse, når en ordregivende myndighed har til hensigt at indgå en skriftlig kontrakt mod vederlag med et organ, som formelt er forskelligt fra den ordregivende myndighed selv og i forhold til denne har beføjelse til at træffe selvstændig beslutning.
   Ifølge Kommissionen foreligger der ingen omstændigheder, som kan begrunde en tildeling af den foreliggende kontrakt underhånden i form af et udbud efter forhandling uden forudgående bekendtgørelse af udbuddet.
   Kommissionen kan heller ikke tilslutte sig forbundsregeringens opfattelse om, at kommunale sammenslutninger som følge af retten til kommunalt selvstyre, uanset hvilken retsform der er valgt, kan unddrage sig bestemmelserne om offentligt udbud. Retten til kommunalt selvstyre indebærer nemlig ikke, at det er tilladt for lokale myndigheder at tilsidesættelse bestemmelserne om indgåelse af offentlige aftaler. Hvis sådanne lokale myndigheder indgår aftale om præstation af tjenesteydelser med andre organer, selv om også disse selv er ordregivende myndigheder, er de undergivet bestemmelserne om offentligt udbud. Desuden har den tyske regering ikke kunnet godtgøre, at det af tekniske grunde kun var muligt at tildele en bestemt tjenesteyder den foreliggende tjenesteydelsesaftale.
   Af disse grunde er Kommissionen af den opfattelse, at Forbundsrepublikken Tyskland har tilsidesat direktiv 92/50/EØF på grund af den direkte indgåelse af kontrakten, uden at der først er gennemført en udbudsprocedure inden for hele Fællesskabet.
   
      (1)  EFT L 209, s. 1.